****

**Παγκόσμια Ημέρα Θυρεοειδούς 2016**

**ΔΕΛΤΙΟ ΤΥΠΟΥ**

**Τμήμα Θυρεοειδούς**

**Ελληνικής Ενδοκρινολογικής Εταιρείας (Ε.Ε.Ε.)**

Δευτέρα 23 Μαΐου 2016

Σε **μείζον πρόβλημα υγείας** σε **διεθνές επίπεδο** αναδεικνύονται στις μέρες μας οι **παθήσεις** του **θυρεοειδούς,** καθώς αποτελούν **συχνή αιτία νοσηρότητας** με **συνεχή** **αύξηση** σε ολόκληρο τον αναπτυγμένο κόσμο, ενώ **ανιχνεύονται**, πλέον, **συχνότερα** και στον **παιδικό πληθυσμό!**

Η **αυτοάνοση θυρεοειδίτιδα Ηashimoto** είναι σήμερα η **πιο συχνή νόσος** του **θυρεοειδούς** και αποτελεί την **κύρια αιτία υποθυρεοειδισμού**, ιδιαίτερα στο **γυναικείο πληθυσμό**, στον οποίο παρουσιάζει τουλάχιστον **πέντε φορές** **μεγαλύτερη συχνότητα** από ό,τι στους άνδρες. Την ίδια στιγμή, σε **πολλές χώρες**, ανάμεσα στις οποίες και η **Ελλάδα**, σημειώνεται **σημαντική άνοδος** των ποσοστών της **αυτοάνοσης θυρεοειδίτιδας** και στα **παιδιά**. Για το λόγο αυτόν, εφέτος η **διεθνής εβδομάδα υποστήριξης** των **ασθενών** με νόσους του θυρεοειδούς είναι **αφιερωμένη** στα **παιδιά**.

Την **ίδια ανοδική πορεία** καταγράφει παγκοσμίως και η **επίπτωση** του **καρκίνου** του **θυρεοειδούς**, ο οποίος υπολογίζεται ότι το **2019** θα αποτελεί τον **πιο συχνό καρκίνο** στις **γυναίκες,** με παράλληλο **ετήσιο κόστος** διαχείρισης τα **2 δισ. δολάρια**. Ταυτόχρονα, τα **θυρεοειδικά νοσήματα** αποτελούν τη **δεύτερη πιο συχνή διαταραχή** στην **εγκυμοσύνη**, κατά τη διάρκεια της οποίας εκτιμάται ότι θα εμφανιστεί **έκδηλος υποθυρεοειδισμός** σε ποσοστό **0.3 – 0.5%**, **υποκλινικός θυρεοειδισμός** σε ποσοστό **2 – 3%** και **υπερθυρεοειδισμός** σε ποσοστό **0.1 – 0.4%**.

Επιπλέον, **αυτοάνοσες δυσλειτουργίες** του θυρεοειδούς είναι **κοινή αιτία** τόσο του **υπερθυρεοειδισμού**, όσο και του **υποθυρεοειδισμού** στις **έγκυες γυναίκες**, ενώ η **νόσος Graves** αποτελεί το **85%** των **περιπτώσεων υπερθυρεοειδισμού** και η **θυρεοειδίτιδα Hashimoto** την πιο **κοινή αιτία υποθυρεοειδισμού** μεταξύ τους.

Είναι χαρακτηριστικό ότι στις **Η.Π.Α.** οι **ασθενείς** με **νόσους** του **θυρεοειδούς** ανέρχονται σε **30 εκατομμύρια**, ενώ άλλα **20 – 30 εκατομμύρια δε γνωρίζουν** ότι **πάσχουν** και θα **εκδηλώσουν** την πάθησή τους **μέσα** στα **επόμενα χρόνια**. **Ανάλογοι αριθμοί** ισχύουν και στη **χώρα μας**, με τους **πάσχοντες** από θυρεοειδικά νοσήματα να ανέρχονται περίπου σε **ένα εκατομμύριο**.

Τα παραπάνω τόνισαν σήμερα σε συνέντευξη τύπου, με την ευκαιρία του **εφετινού εορτασμού** της **Παγκόσμιας Ημέρας Θυρεοειδούς** (World Thyroid Day, 25 Μαΐου),οι Υπεύθυνοι του Τμήματος Θυρεοειδούς (ΤΘ) της Ελληνικής Ενδοκρινολογικής Εταιρείας (Ε.Ε.Ε.) – Πανελλήνιας Ένωσης Ενδοκρινολόγων (Π.Ε.Ε.), o Καθηγητής Ενδοκρινολογίας του Πανεπιστημίου της Ουλμ Γερμανίας, Ενδοκρινολογική Μονάδα Ευγενιδείου Θεραπευτηρίου, Ιατρική Σχολή Πανεπιστημίου Αθηνών **κ. Λεωνίδας Ντούντας,** η Καθηγήτρια Ενδοκρινολογίας, Ιατρική Σχολή Πανεπιστημίου Αθηνών κ**. Μαρία Αλεβιζάκη** και η Καθηγήτρια Παιδικής Ενδοκρινολογίας – Νεανικού Διαβήτη, Α΄ Παιδιατρική Κλινική Ιατρικής Σχολής Πανεπιστημίου Αθηνών, Νοσοκομείο Παίδων "Η ΑΓΙΑ ΣΟΦΙΑ" **κ. Χριστίνα Κανακά – Gantenbein.**

Όπως υπογράμμισαν οι ειδικοί, οι **διαταραχές** στη λειτουργία του **θυρεοειδούς** μπορούν να έχουν **σοβαρές επιπτώσεις** σε **πολλά συστήματα** του ανθρώπινου οργανισμού.Ο **αδένας,** που είναι υπεύθυνος για τη **ρύθμιση** του **μεταβολισμού**, είναι **ιδιαίτερα σημαντικός**, καθώς **παράγει** δύο **ζωτικής σημασίας ορμόνες,** τη **θυροξίνη** (Τ4) και την **τριιωδοθυρονίνη** (Τ3), οι οποίες,με τη σειρά τους, ρυθμίζουν **απαραίτητες κυτταρικές λειτουργίες** για την **κατανάλωση ενέργειας** στους ιστούς.

Τα **συμπτώματα** των θυρεοειδικών παθήσεων είναι, πολλές φορές, **ήπια**, ιδιαίτερα στους **ηλικιωμένους**, και συχνά γίνονται **αντιληπτά** μόνο μετά από **προσεκτική κλινική εξέταση**. Παράλληλα, το **κοινωνικό κόστος** των νοσημάτων αυτών είναι **σημαντικό**, καθώς πρόσφατα σε μια ανάλυση από τη **Δανία** αναφέρθηκε ότι **ασθενείς** με θυρεοειδοπάθειες **απέχουν** από τη **δουλειά** τους περίπου **τρεις φορές περισσότερο** από τους **υγιείς**, ιδιαίτερα τον **πρώτο χρόνο** **μετά** τη **διάγνωση** της νόσου τους.

Σε ό,τι αφορά τη **θεραπευτική αντιμετώπιση** των νοσημάτων του θυρεοειδούς, αυτή πραγματοποιείται, κατά κύριο λόγο με **φαρμακευτική αγωγή**. Ιδιαίτερα για τον **υποθυρεοειδισμό**, η **θυροξίνη** είναι, σύμφωνα και με όλες τις **διεθνείς κατευθυντήριες οδηγίες**, η **πρώτη επιλογή** στη θεραπεία του. Στην χώρα μας έχουμε **αρκετά σκευάσματα θυροξίνης**, σε διάφορες **δοσολογίες** και **έκδοχα** **σταθερά** και **αξιόπιστα**, έτσι ώστε να παρέχεται στον θεράποντα ιατρό η **δυνατότητα εξατομίκευσης** της αγωγής. Πρόσφατα **κυκλοφόρησε** και **θυροξίνη** σε **υγρή μορφή** σε **μαλακή κάψουλα**, η οποία μπορεί να αποτελεί μια **καλή επιλογή** σε **ασθενείς** με **γαστρεντερικές διαταραχές** και **σύνδρομο δυσαπορρόφησης**.

Στο πλαίσιο αυτό, και με **στόχο** τη συνεχή **ενημέρωση** της **διεθνούς κοινότητας** για τη **σημασία** της **πρόληψης** των θυρεοειδικών νοσημάτων, η **Ευρωπαϊκή Θυρεοειδική Εταιρία** (Ε.Τ.Α.) έχει **καθιερώσει**, από το **2008**, την **25η Μαΐου** ως **Παγκόσμια Ημέρα Θυρεοειδούς** κάθε χρόνο. Η ημέρα αυτή έχει **υιοθετηθεί** από όλες τις **«αδελφές» Θυρεοειδικές Εταιρείες** (Αμερικανική, Λατινοαμερικανική και Ασιατική) και **εορτάζεται ενθουσιωδώς** σε όλο τον κόσμο.

Με αφορμή την **Παγκόσμια Ημέρα 2016**, το **Τμήμα Θυρεοειδούς** (ΤΘ) της Ελληνικής **Ενδοκρινολογικής Εταιρείας** (Ε.Ε.Ε.) – **Πανελλήνιας Ένωσης Ενδοκρινολόγων** (Π.Ε.Ε.) διοργανώνει **μια σειρά εκδηλώσεων**, με **στόχο** την **ευαισθητοποίηση** του ευρύτερου **Ελληνικού** **κοινού** πάνω σε θέματα που αφορούν τις **παθήσεις** του **θυρεοειδούς** και τις **σοβαρές επιπτώσεις** τους στη **σωματική**, αλλά και, συχνά, στην **ψυχική** **υγεία** των ασθενών. Κυρίως, όμως, μεριμνά για την **ορθή ενημέρωση** των πολιτών στην **πρόληψη**, μέσω ενός **τακτικού ελέγχου** του θυρεοειδούς.

Οι **εφετινές δράσεις**, που διοργανώνονται **σε συνεργασία** με το **Δήμο Αθηναίων** και το **Τμήμα Δημοτικών Ιατρείων** και **Δημόσιας Υγείας** του Δήμου, αφορούν **ενημέρωση** των **πολιτών** και **δωρεάν κλινική εξέταση** και θα διεξαχθούν την **Τρίτη 24 Μαΐου 2016**, στις **10:00 – 15:00**, στο **Δημοτικό Ιατρείο** του Δήμου (Καλφοπούλειο Ίδρυμα, Σόλωνος 78).

Επιπλέον, στο πλαίσιο της ενημέρωσης του κοινού, θα **διανεμηθούν ενημερωτικά φυλλάδια** για τις παθήσεις του θυρεοειδούς την **Τετάρτη 25 Μαΐου 2016** το **πρωί**, στην **έξοδο** του **Μετρό** στο **Σύνταγμα**.